  Алёна Григорьева Удмуртиысь тудвулэсь ортчемзэ 4 беспилотник эскероз. Та сярысь 18 тулыспалэ Россиысь МЧС-лэн Удмуртияя Валтӥсь управлениез ивортиз. Тудву умой мед кошкоз шуыса, шуръёс вылысь йоэз пуштытозы Балезино, Вотка, Дэбес, Кез, Сюмси но Глаз ёросъёсын. Оглом Удмуртиын ужалозы 10 стационарной но 5 огдырлыко постъёс. Экспертъёслэн верамзыя, таче ужъёсын номыр кышкытэз овол, ваньмыз шоро-куспо ортчоз. Россиысь МЧС-лэн Удмурт Элькунъя валтӥсь управлениеныз кивалтӥсь Пётр Фомин ёрос администрациослэн йыръёссылы куронэн вазиськиз: кысык учыръёсты алон понна ситуациез ялан эскероно.  